הוועדה המשותפת להצעת חוק ביטוח רכב מנועי, כנסת 15, פרוטוקול מספר 12, 2002-02-19 00:00

מוחמד ברכה: אני פותח את הישיבה.

מוחמד ברכה: ישיבת הוועדה אמורה להתקיים אחת לשלושה חודשים, כדי לשמוע דיווח על-פי חוק על תקופת המעבר בנושא ביטוח רכב מנועי.

מוחמד ברכה: מבחינת הנוהל, הזמן המוקצב לישיבה זו הוא פחות משעה, שכן בשעה 16:00, לפני תחילת ישיבת המליאה, אנו חייבים לסיים.

מוחמד ברכה: אני מציע שנעביר את כל המסרים שאנו רוצים להעביר במינימום זמן.

מוחמד ברכה: תחילה, אתן את רשות הדיבור לציפי סמט, ולאחר מכן ניתן לנוגעים בדבר.

מוחמד ברכה: כמו כן, נוכחת היועצת הכלכלית של ועדת הכספים, סמדר אלחנני.

ציפי סמט: אמסור בקיצור את ההתפתחויות מהישיבה הקודמת.

ציפי סמט: על-פי המתוכנן ועל-פי החוק, החל מאפריל 2001 יושם השלב הראשון ברפורמה בענף רכב חובה, בוטל התעריף האחיד שהיה נהוג בענף וניתנה אפשרות לחברות הביטוח לקבוע בעצמן את התעריפים בתוך רצועה בטווח של 10% פלוס ומינוס מהתעריפים הממוצעים, מתעריפי סמן שקבע שר האוצר, בהסתמך על המלצות מפעיל מאגר המידע.

ציפי סמט: הסטיה כלפי מעלה או כלפי מטה היתה יכולה להיעשות על-פי שבעה פרמטרים שאף הם נקבעו ע"י הפיקוח על הביטוח על-פי המלצות מפעיל מאגר המידע, דהיינו פרמטרים שמבחינה סטטיסטית נמצאה קורלציה ביניהם לבין רמת הסיכון של המבוטחים השונים.

ציפי סמט: התהליך הוא, שחברות הביטוח מגישות תעריפים לאישור לפיקוח על הביטוח בהתאם לקווים המנחים שהן קיבלו, הפיקוח מאשר אותם, ולאחר שהם אושרו אי אפשר לסטות מהם.

ציפי סמט: בפועל, מרבית החברות אכן משתמשות בתעריף דיפרנציאלי, לאו דוקא בכל הפרמטרים אבל בחלק מהם.

ציפי סמט: יש לנו פירוט לעניין הזה, וגם פירסמנו את הפירוט הזה בכלי התקשורת.

ציפי סמט: יש שש חברות שמשתמשות בפרמטר גיל הנהג, ארבע חברות משתמשות בוותר הנהיגה של הנהג, חברה אחת משתמשת בששה פרמטרים מתוך השבעה ושמונה חברות לא משתמשות באף פרמטר לתימחור פרמיית הביטוח כלומר הן העדיפו להישאר במחיר אחד ממוצע.

יוסף יצחק פריצקי: גבירתי, התוכלי לחזור ולומר מהם הפרמטרים?

ציפי סמט: אלה הפרמטרים: נפח המנוע של הרכב, מין הנהג, גיל הנהג, ותק רשיון הנהיגה, תביעות קודמות, מספר שלילות רשיון נהיגה והימצאות כריות אויר ברכב.

ציפי סמט: לכל הדברים האלה יש השפעה על רמת הסיכון של המבוטח.

יוסף יצחק פריצקי: לגבי מין הנהג, אני מניח שנהגות זהירות יותר.

ציפי סמט: נכון, ובאופן מובהק ביותר.

ציפי סמט: סמדר אלחנני: נשים זהירות יותר.

ציפי סמט: נשים מבוגרות עם אוטו גדול, שהן גם דתיות, לא נוסעות בשבת וגם אלמנות של רופא, יכולות לשלם פרמיה שלילית.

ציפי סמט: מאגר המידע - איסוף המידע מהחברות החל מיום 1 באוקטובר 2001.

ציפי סמט: היתה כאן איזו שהיא דחיה מסויימת על-פי בקשת החברות לתת להן זמן להיערכות.

ציפי סמט: הן היו אמורות לדווח את הדיווח הראשון ב-1 בפברואר 2002.

ציפי סמט: חלק מהחברות עדיין לא דיווח, חלק דיווחו וחלק הודיעו שהן יאחרו במידה מסויימת בדיווח הראשון; בדרך הטבע, זה דיווח ראשון ויש עוד תקלות ובעיות.

ציפי סמט: כמו שאמרנו, זהו הדיווח הראשון, ואנו מצפים לכך שהדיווחים ילכו וישתפרו עם הזמן.

ציפי סמט: ועדת הצהרות - אם אנו פועלים על-פי תעריפים דיפרנציאליים, המבוטחים מצהירים, כאשר הם רוצים לקשור עסקת ביטוח, על הפרמטרים הללו: הגיל שלהם, הותק שלהם, מספר הרשעות קודמות וכן הלאה.

ציפי סמט: יש בעיה לאמת דיווחים אלה, וכדי שהדיווחים האלה יהיו דיווחי אמת חשבנו על דרכים כדי להרתיע מפני דיווחי שקר.

ציפי סמט: היתה לנו ועדה שטיפלה בנושא הזה - שקראנו לה: ועדת הצהרות - שהוציאה איזו שהיא המלצה לחברות.

ציפי סמט: בעצם, שלחנו את ההמלצה לכל הנוגעים בעניין ובין השאר לחברות הביטוח.

ציפי סמט: המלצתה היתה, שהיה ויסתבר, בעקבות אירוע הביטוח, שהמבוטח לא אמר אמת בהצהרתו, יקנסו אותו, הוא לא יקבל את מלוא הפיצויים שהוא היה מקבל אלמלא שיקר, כאשר ההצעה היתה שיפחיתו לו מהתגמולים בגין כאב וסבל.

ציפי סמט: זו היתה ההמלצה, ואנו הפצנו אותה וקיבלנו תגובות מגוונות.

ציפי סמט: יש הסבורים שאנו לא מרחיקים לכת די בעניין הזה ושחייבים להטיל קנסות יותר אפקטיביים ואולי לא רק בקרות מקרה הביטוח.

ציפי סמט: כפי שאמרתי, קיבלנו את ההערות, אנו נקיים דיונים, נשקול שוב ונקדם גם את הנושא הזה.

מוחמד ברכה: האם הכוונה להחמרה של הסנקציות או להחמרה של הביצוע?

ציפי סמט: החמרה של הסנקציות המתוכננות.

ציפי סמט: כרגע, זה אינו.

ציפי סמט: אנו מציעים.

ציפי סמט: זה בגדר הצעה, ויש החושבים שהצעתנו לא מספיק מרחיקת לכת ושלא יהיה מספיק כוח הרתעה.

מוחמד ברכה: על-פי מה אומרים זאת, אם זה עדיין לא מבוצע?

ציפי סמט: זו הערכתם.

ציפי סמט: בשלב הזה, זה עניין של הערכות.

יוסף יצחק פריצקי: האם אלה תביעות כוזבות?

דובר: לא.

דובר: אלה הצהרות כוזבות.

ציפי סמט: זה לא כנגד תביעות.

ציפי סמט: נניח שאדם אמר שלא ינהגו נהגים מתחת לגיל 24 ברכב וקרה מקרה ביטוח והסתבר שבנו בן ה-18 נהג.

ציפי סמט: הוא היה אמור לשלם פרמיה יותר גבוהה, והוא לא שילם אותה - הוא שיקר כדי לחסוך כמה מאות שקלים בפרמיה.

ציפי סמט: קרה אירוע הביטוח והסתבר שהיה דיווח לא אמת.

ציפי סמט: ואז, בשלב הזה, להפחית לו מהפיצוי שהוא יקבל.

גיורא נדל: בעצם, זה שינוי בפלט"ד.

גיורא נדל: כלומר, הוא מאבד את הזכות שלו לקבל פיצוי.

יוסי מנור: אין קשר בין הדברים.

יוסי מנור: הפלט"ד לא שוּנה.

גיורא נדל: במקרה כזה, זה שינוי.

ציפי סמט: ברצוני לענות על העניין הזה.

ציפי סמט: גם על-פי הפלט"ד, יש מקרים שאין פיצוי.

ציפי סמט: למשל: אדם שלא טרח ולא קנה ביטוח וארע אירוע ביטוח - הנהג איננו זכאי לפיצויים.

יוסף יצחק פריצקי: וזאת, אם הנהג הוא המבטח.

ציפי סמט: נכון, זה כך אם הנהג הוא המבטח.

ציפי סמט: המבטח איננו זכאי לפיצויים.

ציפי סמט: רק צידי ג' זכאים לפיצוי ולא הוא.

ציפי סמט: כלומר, גם הפלט"ד מכיר בזה שיש התנהגות ששוללת את הפיצוי.

ציפי סמט: בין אפס האחוזים למאה האחוזים יש לנו מירווח שאני חושבת שהוא בהחלט על-פי רוח הפלט"ד, שמי שפוגע ואיננו דובר אמת מגיע לו בהחלט שיקנסו אותו.

ציפי סמט: עניין זה יוצר בעיה.

ציפי סמט: הוא יוצר בעיה לכל המערכת.

ציפי סמט: מעבר לעובדה שהאיש שיקר ולא שילם את ההפרש של 300 או 500 שקל, יש כאן עניין שזה משבש את כל נושא הסטטיסטיקה וזה משבש את יכולתנו לתגמל נכון על-פי סיכון, כלומר שאנשים שהסיכון שלהם יותר נמוך ישלמו פרמיות יותר נמוכות וכו'.

ציפי סמט: למעשה, אדם שמשקר משבש לנו את המערכות.

ציפי סמט: אנו, בהחלט, חושבים שיש לקנוס את האנשים האלה.

יוסי מנור: את מי?

יוסי מנור: רק את הנהג או גם את הנפגעים?

יוסף יצחק פריצקי: את הנפגעים ודאי שלא.

ציפי סמט: את זה ששילם - את בעל הרכב.

יוסי מנור: אבל, גם היום, לפי הפלט"ד הקיים, אדם שגם נשא בביטוח לא לפי נפח המנוע המתאים ושילם פחות פרמיה, בנושא של אין-אשם ועד שינוי חוק הפלט"ד למעשה לא ניתן: לא לקנוס אותו ולא לעשות שום דבר.

יוסי מנור: הנושא נשאר כמו שהוא היה.

יוסי מנור: כל זמן שזה אין-אשם, אין מה לעשות בנושא הזה.

ציפי סמט: אינני מסכימה.

ציפי סמט: מה זה "אין מה לעשות"?

ציפי סמט: אנו כאן בבית-המחוקקים.

ציפי סמט: אם בית-המחוקקים חושב שיש מחשבה ראויה שאם אדם משקר מגיע לו קנס, אני חושבת שבית-המחוקקים סוברני לקבל החלטה כזו.

יוסף יצחק פריצקי: גברת סמט, האם אין המשמעות היא שבעצם האיש לא מבוטח?

ציפי סמט: לא.

יוסף יצחק פריצקי: מה פירוש?

יוסף יצחק פריצקי: באתי ואמרתי: "ינהג רק נהג מגיל 24", ונהג נהג בן 18.

יוסף יצחק פריצקי: למעשה, המשמעות היא שאין כיסוי ביטוחי.

יוסף יצחק פריצקי: אני מבין שהנפגעים מקבלים מ"אבנר" או אני לא יודע ממי.

מוחמד ברכה: זו עוד תביעה להחמרה.

מוחמד ברכה: בסדר.

יוסף יצחק פריצקי: אבל, הנהג עצמו לא מבוטח.

ציפי סמט: זה נכון.

ציפי סמט: התיאור, שאתה מתאר, נכון לגבי רכב- - -

מוחמד ברכה: רבותי, אנו בריצה מול השעון.

מוחמד ברכה: מבחינת הנוהל, גברת סמט תסיים את דבריה, ולאחר מכן ניתן דקות מעטות מעטות מאד לשאלות הבהרה ואחר כך נקבע רשימת דוברים ויהיו סיכומים.

מוחמד ברכה: היות וגם סגן שר האוצר נמצא פה, אני מניח שגם הוא ירצה לדבר.

ציפי סמט: אם כך, האם לא לענות עכשיו על שאלות?

מוחמד ברכה: לא.

מוחמד ברכה: אני מבקש גם לא להכניס שאלות באמצע.

מוחמד ברכה: אפשר לרשום על פתק, ולשאול בסוף.

ציפי סמט: דו"ח תביעות - זו עוד פעולה שנקטנו כדי לקדם את נושא החיתום בביטוח חובה, כדי לבצע חיתום יותר נכון ויותר מדוייק, דהיינו להתאים באמת את הפרמיה לסיכון של המבוטח.

ציפי סמט: החלטנו להנהיג דו"ח תביעות בדומה למה שנהוג כבר ברכב רכוש, דהיינו בתום כל שנת ביטוח כל מבוטח מקבל מחברת הביטוח שלו דו"ח שמציין את מספר התביעות שהיו לו באותה שנה.

ציפי סמט: מאחר ואחד הפרמטרים הקובעים את הסיכון הוא כמה פעמים המבוטח היה מעורב בתאונות, דו"ח כזה הוא חלק גם מנושא אימות הצהרות, כלומר זה לפחות אחד מהפרמטרים שניתן להביא להם גם מסמך שיהווה את הדיווח בעניין הזה.

ציפי סמט: נושא זה משפר את הדיווח הן מבחינת המבוטחים והן מבחינת המבטחים.

ציפי סמט: יש משמעות חשובה לנושא דו"ח התביעות.

ציפי סמט: בעוד שבנושא, נניח, של גיל וותק אפשר להסתכל בתעודת-זהות, ברשיון הרכב, ברשיון הנהיגה וכו', נושא התביעות הוא נושא שיותר קשה לאמת אותו, וכאן אנו תורמים תרומה לדיווח הנכון בשלב החיתום.

ציפי סמט: החוזר לעניין הזה כבר יצא, והוא קובע חובת דיווח בכתב, במתכונת אחידה, על תביעות ביטוח חובה לפוליסות שמסתיימות החל מיום 1 באפריל 2002.

ציפי סמט: כלומר, לאחר אפריל מסתיימת שנת ביטוח, והמבוטחים יתחילו לקבל, על-פי המועדים בהם מסתיימת השנה, את דו"ח התביעות.

ציפי סמט: תהיה לנו גם עוד הרחבה לדיווח הזה ביום 1 באוקטובר 2002, שוב, מתוך שיקולי היערכות, שחברות הביטוח ביקשו מאיתנו זמן נוסף להיערך לחלקים קצת יותר מסובכים ליישום.

ציפי סמט: אנו דחינו יישום חלק מהדיווח ל-1 באוקטובר 2002.

ציפי סמט: הדיווח, כמובן, יכלול את כל פרטי הנהג שמעורב בתאונה.

ציפי סמט: נושא נוסף שטיפלנו בו הוא נושא ה"פול".

ציפי סמט: במהלך 2001 הותקנו תקנות ביטוח רכב מנועי (הסדר ביטוח שיורי ומנגנון לקביעת התעריף).

ציפי סמט: התקנות נועדו, בין היתר, ליעל ולשפר את מערך הביטוח השיורי וכן להקים מנהל הסדר שהינו תאגיד ולקבוע מנגנון לקביעת התעריף.

ציפי סמט: כלומר, ה"פול" או הסדר הביטוח השיורי הוא אותו הסדר שמאפשר לכל בן-אדם, שלא הצליח להשיג פוליסת ביטוח בחברת ביטוח רגילה עסקית- - -

דובר: באופן אישי?

ציפי סמט: מדובר בביטוח שהוא חובה, וזו חובה על כל אדם חובה.

ציפי סמט: לכן, חייבים ליצור זמינות מלאה לכל בעלי הרכב.

ציפי סמט: לכן, ישנו הסדר ה"פול", כאשר ה"פול" חייב לקבל כל אדם שבא בשעריו, וזאת עם תוספת של 25% מעבר לתעריפי הסמן שהוחלט עליהם.

ציפי סמט: למעשה, הסדר ה"פול" כבר פועל.

ציפי סמט: הוקם מנהל הסדר, והוקם התאגיד.

ציפי סמט: יש בו שני דירקטורים מטעם הציבור.

ציפי סמט: למעשה, הגוף הזה הוקם.

ציפי סמט: אלה הנושאים שאנו ביקשנו לדווח עליהם לגבי התקדמות הנושא.

מוחמד ברכה: תודה רבה.

מוחמד ברכה: רבותי, האם יש שאלות לגברת סמט?

מוחמד ברכה: אין.

סוהל משרקי: אני סוהל משרקי.

סוהל משרקי: האפשר להפנות שאלה קטנה לגברת סמט?

סוהל משרקי: פנינו למפקחת על הביטוח לפני יותר משנה.

סוהל משרקי: היינו אצלה בישיבה 3.5 שעות ואחר כך נשלחו 3 או 4 מכתבים רשומים, ועד היום לא קיבלנו אף תשובה מגברת ציפי סמט.

יוסף יצחק פריצקי: אתה צריך לומר על מה מדובר.

סוהל משרקי: מדובר בנושא ביטוח חובה, בו יש בעיה במדינת ישראל.

סוהל משרקי: אם אתם רוצים, אדבר כמה מלים.

סוהל משרקי: מדינת ישראל היא מדינה דמוקרטית ויש חוקים.

סוהל משרקי: אנו מדברים על החוק.

סוהל משרקי: בין חוקי מדינת ישראל יש חוק ביטוח חובה, שכל אזרח חייב בביטוח חובה.

סוהל משרקי: ברכוש - לא, וזו זכותו לבטח או לא לבטח, וגם זכות חברה לא לבטח אותי, את ביתי או את המלון שלי.

סוהל משרקי: אבל, בביטוח חובה אני חייב.

סוהל משרקי: פנינו, בגלל שהיום כמעט רוב החברות התחילו לבדוק אצל כל סוכן ביטוח שכיחות תביעות, ולא רווח והפסד, ויכול להיות שאצל סוכן יש יותר מדי שכיחות ויכול להיות הרבה תביעות סרק ויש תביעות שאינני יודע עליהן.

סוהל משרקי: אתן דוגמא קטנה: נניח, שסמיח נסע איתי היום באוטו, ועל-יד הרמזור כשאנו יוצאים מישהו פגע באוטו שלי מאחור ושבר לי פנס איתות שזה מאה שקלים.

סוהל משרקי: הוא יכול ללטעון שכואבים לו הראש והגב, ללכת לרופא, להביא אישור רפואי, ואנו חייבים למלא טופס תביעה ולשלוח.

סוהל משרקי: בסוף, אין לו כלום והוא לא מקבל.

סוהל משרקי: אבל, בחברה רשום: "תביעה".

סוהל משרקי: ואז, מסתבר שיש כמה תביעות.

סוהל משרקי: התחילו לסגור את המחשב, ולא מבטחים אותנו.

סוהל משרקי: אנו מפסידים, ולא נוכל להמשיך להתפרנס מהענף אם לא נמצא פתרון היום.

סוהל משרקי: ביטוח חובה הוא בחוק, ואם היום מישהו בא אלי ואינני עושה לו את ביטוח החובה מיד, הוא ילך לסוכן אחר, במקרה יהודי, ויעשה ביטוח כי הוא חייב את הביטוח.

סוהל משרקי: הוא לא יכול לנסוע בלי ביטוח.

סוהל משרקי: היות וזה חוק של מדינת ישראל ואנו מכבדים את החוק, אנו מבקשים היום שיהיה פתרון לכל אזרח.

סוהל משרקי: אני גם רוצה להדגיש את זה כדי שיבינו - יושבים פה מנכ"לי חברות ביטוח - שאנו עם חברות הביטוח ולא נגדן.

סוהל משרקי: אנו יודעים שיש המנסים לגנוב, כלומר אדם נופל מעץ זית ואומר: "זה מהאוטו" או נופל מסולם ואומר: "זה מהאוטו".

סוהל משרקי: אנו עם חברות הביטוח ולא נגדן.

סוהל משרקי: אבל, אין באפשרותנו, אין בידינו, לעשות כלום.

סוהל משרקי: עורכי-דין מסתובבים בין המבוטחים ומנסים.

סוהל משרקי: יש בעיה בסקטור הערבי, בסקטור הרוסי ובסקטור האנגלי, אני-לא-יודע.

סוהל משרקי: אני אזרח, והיום כשסוגרים מחשב לסוכנים, ואני לא יכול להוציא ביטוח חובה.

מוחמד ברכה: מר משרקי, אני מאד מבקש: בעוד חצי דקה תסיים.

סוהל משרקי: אם היום יבוא אלי חבר-הכנסת ברכה לבטח את רכבו אצלי - אני לא יכול להוציא לו ביטוח חובה.

סוהל משרקי: גם על רכוש הוא לא יעשה אצלי.

סוהל משרקי: הוא יסע לסוכן יהודי בקרית-ארבע, ויש לנו דוגמאות, ויעשה ביטוח.

סוהל משרקי: יותר מזה - יש חברות שחסמו את המחשב על מספר רישוי לכל הסוכנים הערבים שהפסיקו לעבוד איתם.

סוהל משרקי: כלומר, אם המבוטח הערבי מתמרה או מאבו-גוש הולך לסוכן יהודי, גם הסוכן היהודי לא יכול לבטח אותו.

סוהל משרקי: הוא יאלץ ללכת ל"פול" וב"פול" זה תוספת של 25%.

סוהל משרקי: אני מסכים ל"פול", אבל לעבריינים.

סוהל משרקי: אנו לא עבריינים.

סוהל משרקי: יש אצלנו הרבה לקוחות טובים ואין לנו תביעות - עשרים ושלושים שנה אחורה ואין לנו תביעות.

סוהל משרקי: אנו לא נלך ל"פול".

סוהל משרקי: תודה רבה.

מוחמד ברכה: על מנת לתכנן את חצי השעה שנותרה לנו, נשמע מיגוון דוברים, ולכן אקבע את רשימת הדוברים מראש.

מוחמד ברכה: מי מעוניין לדבר?

ס' אלחנני: אני מציעה, שתעשה זאת לפי הארגונים האלה.

מוחמד ברכה: טוב.

מוחמד ברכה: האם נציג "אבנר" מעוניין לדבר?

מ' רצון: כן.

מ' רצון: אדבר מאוחר יותר.

מוחמד ברכה: בשם איגוד חברות הביטוח תדבר אורלי ירקוני, ומטעם לשכות המסחר ידבר גיורא נדל.

מוחמד ברכה: מטעם לשכת סוכני הביטוח ידבר יוסי מנור נשיא הלשכה, ומטעם לשכת עורכי-הדין ידבר מל רוזן.

מל רוזן: במידה ויהיה צורך, אדבר.

מוחמד ברכה: מטעם מועדון האופנוענים תדבר ליאורה ויינברג.

שבתאי עזריאל: אני שבתאי עזריאל, וגם אני אדבר.

סמדר אלחנני: אתה יודע שמדבר נציג מטעם כל ארגון.

שבתאי עזריאל: יש כמה חברות ביטוח.

שבתאי עזריאל: יש קבוצות של אופנוענים.

דורית ואג: אבל, מכל חברות הביטוח ידבר אדם אחד.

שבתאי עזריאל: אני מבקש: אנו בבעיה רצינית.

מוחמד ברכה: מר מיכאל רצון ביקש לדבר בשלב מאוחר יותר, ולכן נשמע את אורלי ירקוני.

אורלי ירקוני: האמת היא, שיש קצת חוסר טעם בכל הדברים שאני הולכת להגיד מבחינת האמונה שלי- - -

מוחמד ברכה: אם כך, אל תגידי.

אורלי ירקוני: לא.

אורלי ירקוני: חשוב מאד שהם ייאמרו למען הפרוטוקול.

אורלי ירקוני: איגוד חברות הביטוח טען לאורך כל הדרך של הנסיונות להחיל את הרפורמה בביטוח חובה שאנו הולכים לרבע את המעגל.

מוחמד ברכה: לא כולם אמרו כך בהתחלה.

מוחמד ברכה: לא כל חברות הביטוח אמרו מה שאת אומרת עכשיו.

מוחמד ברכה: לא כל חברות הביטוח אמרו מה שאת אומרת עכשיו.

יצחק כהן: איפה אביגדור?

יצחק כהן: הוא חתם על הסכם הבנות.

אורלי ירקוני: גם אני חתומה על הסכם ההבנות או הייתי חלק מהמשא ומתן.

אורלי ירקוני: הסכם ההבנות נכפה על כולנו.

יצחק כהן: האם הוא נכפה?

אורלי ירקוני: כן.

אורלי ירקוני: אמרו לנו: "לכו תגיעו להסכם".

אורלי ירקוני: אבל, תנו לי בבקשה ותכבדו את רצף המספרים שאני רוצה להגיד.

מוחמד ברכה: בסדר.

מוחמד ברכה: בהחלט.

אורלי ירקוני: אמרנו שיש סתירה בבסיס הרעיון מצד אחד לחייב את כל האנשים לקנות ביטוח ומצד שני לחייב את חברות הביטוח למכור ביטוח לכולם ולשלם לתביעות ולא משנה באמת מה היה המצב מצד אחד, ומצד שני- - -

יוסף יצחק פריצקי: מה זאת אומרת: "לא משנה באמת מה היה המצב"?

אורלי ירקוני: באמת לא משנה אם האיש היה אשם או לא.

אורלי ירקוני: חוק הפלט"ד- - -

יוסף יצחק פריצקי: חוק הפלט"ד - בסדר.

יוסף יצחק פריצקי: ללא אשם.

אורלי ירקוני: מצד שני, יש מצב של פתיחת השוק הזה לתחרות.

אורלי ירקוני: כלומר, העברת כל הסיכוי לחברות הביטוח, שהן חברות למטרות רווח, ופתיחת השוק הזה לתחרות.

אורלי ירקוני: כאשר פותחים שוק לתחרות, יש מבוטחים שרוצים בהם יותר ויש כאלה שרוצים בהם פחות ויש מבוטחים שלא רוצים בהם בכלל, כי המחיר או אוסף המחירים שפתוח היום לפי החוק לא מספיק כדי לכסות את הסיכון שלהם.

אורלי ירקוני: כאשר פותחים את השוק לתחרות, צריך לגלות פרטים על מבוטחים אלה.

אורלי ירקוני: גילוי פרטים על המבוטחים האלה עושה בעיה לסוכני הביטוח שיש להם קשיים רציניים מאד למצוא את החוקים, ועושה בעיה למפקחת על הביטוח או לחברות הביטוח: מה קורה כשמבוטח אמר לא אמת וחוק הפלט"ד מחייב לשלם לו? זו כל היוזמה של ענישה או קנס למי שלא דיווח אמת.

אורלי ירקוני: אני מנסה להגיד, שהיום אנו עומדים במצב שיש לנו חוק, יש סדרת חוקים שמעגנים- - -

יצחק כהן: אינני רוצה להפסיק את רצף הדיבור שלך שהוא מעניין מאד, אך האירי את עינינו, כחברי-כנסת, לגבי מה שקורה בביטוח רכוש ולגבי הפרטים.

אורלי ירקוני: קודם כל, בביטוח רכוש אנו חופשיים לא לקבל אף אחד לביטוח.

יצחק כהן: גם פה את חופשית.

ציפי סמט: גם בחובה, ולכן יש "פול".

ציפי סמט: אחרת, לא היה צריך "פול", אם הייתם צריכים לקבל את כולם.

אורלי ירקוני: בביטוח רכוש, לפחות החברה שאני ממונה בה על הביטוח הכללי, מאפשרת דיפרנציאציה במחירים מול הסיכון של פי שניים ופי שלושה בפרמיה על אותו רכב לנהגים שונים.

יצחק כהן: תתחרי גם פה.

אורלי ירקוני: לא.

מוחמד ברכה: גברת ירקוני, אינך חייבת לתת תשובה ממצה על שאלת סגן שר האוצר.

מוחמד ברכה: תתייחסי לנושא - כל מה שקשור לדיווח התלת-חודשי והטענות המועלות.

מוחמד ברכה: אני חושב שהטענה הזו אמורה להיות מופנית אליך.

אורלי ירקוני: אני מצטערת, אבל תשובות שאינן ממצות אינני יודעת לתת.

אורלי ירקוני: לא לימדו אותי זאת.

אורלי ירקוני: או ממצה או לא תשובה בכלל.

מוחמד ברכה: אי אפשר לדבר על תחרות ועל חובה באותו זמן.

מוחמד ברכה: כשזה חובה צריך לתת תשובה לחובה.

אורלי ירקוני: אני חוזרת שוב, שיישום התחרות היום, גם באופן המאד עדין שהתחילו בו, בעינינו הוא כשלון.

אורלי ירקוני: הוא לא מיושם בפועל.

אורלי ירקוני: קשה מאד ליישמו.

מוחמד ברכה: אימרי בקצרה איפה נקודות התורפה.

אורלי ירקוני: נקודות התורפה הן באיסוף האינפורמציה, והאינפורמציה חשובה מאד כדי לעשות את הדיפרנציאציה, ובקשר בין הנכונות בה דיווחת לבין הקנס או העונש שאתה אמור לקבל, וביכולת שלנו היום לעשות דיפרנציאציה נכונה בין לקוחות.

אורלי ירקוני: בלי הדברים האלה - ואני מקווה שכולם מבינים - למעשה לא תהיה תחרות.

אורלי ירקוני: היום, היישום, ככל שהייתי פסימית לגביו, אני חושבת שבעיניי הוא אפילו מאכזב עם מעט הסיכויים שאני ייחסתי לו.

יוסף יצחק פריצקי: כמה מכלל ציבור הנהגים יהיה ב"פול"?

אורלי ירקוני: אני לא יודעת, ואני מניחה שזה בסדר-גודל של 10%.

דובר: לפני הרפורמה - 5%.

דובר: היום, זה הולך ועולה.

ידין ענתבי: גם היום פחות.

ידין ענתבי: זה הרבה פחות מ-5%.

ציפי סמט: זה פחות מ-5%.

מוחמד ברכה: אתה אומר שזה עולה.

יוסף יצחק פריצקי: אורלי ירקוני, אגיד לך למה אני שואל את השאלה הזאת.

יוסף יצחק פריצקי: ברור לי שהאינטרס הקלאסי של חברות הביטוח הוא להעביר כמה שיותר אנשים ל"פול", כי שם את גובה את הפרמיה הגבוהה ביותר.

אהרון מרקוביץ: זה תהליך שקורה.

אורלי ירקוני: לא.

אורלי ירקוני: זה לא מדוייק, ואסביר לך.

אורלי ירקוני: אם אני חושבת שאני יכולה להרויח על הלקוח הזה, אני רוצה אותו אצלי, כי האלטרנטיבה שלו היא לא ה"פול" אלא ה"פניקס" שהם ירויחו עליו.

אורלי ירקוני: כשאני בטוחה במאה אחוז שאפסיד עליו, זה נכון - אשלח אותו ל"פול".

אורלי ירקוני: אבל, זה לא כל כך פשוט.

גיורא נדל: אני גיורא נדל, יועץ הביטוח של איגוד יבואני הרכב הדו-גלגלי.

גיורא נדל: ברצוני להזכיר שוב לכולם, שאנו לא מחמיצים פה אף ישיבה אחת.

גיורא נדל: כל ישיבה שנגעה אי פעם בנושא ביטוח חובה היתה מענייננו.

גיורא נדל: הנסיון של החודשים האחרונים מראה זאת - הדבר הכי דרמטי שקרה בקשר עם הרפורמה, ואנו גזרנו על עצמנו לא להביע שום דעה בקשר לרפורמה ככלל אלא רק ככל מה שהיא נוגעת אלינו - והתוצאה היא: 37% עליה כרגע, והערכתנו היא שהמחיר אף יעלה ויש תוצאות בשטח שאומרות שהענף הזה הולך ומתרסק.

גיורא נדל: היות והדברים האלה נאמרו עד היום יותר מפעם אחת והיות ואנו מקושרים בדרך הנכונה, לדעתנו, עם הרשויות שנוגעות ואיננו מחמיצים הזדמנות לדבר עם האוצר, אנו חושבים שחובתנו להיות כאן היא לא רק לפרוטוקול אלא לצורך מאד ענייני.

גיורא נדל: אנו חושבים, שהכנסת במקרה הזה, כנציגת העם במובן הרחב, צריכה לדאוג למגזר שהיום מונה כ-350 אלף בעלי רשיונות שרוכבים על 80 אלף כלי רכב.

גיורא נדל: לדעתנו, היום, על פי המספרים, על-פי ההתהוות ועל פי מה שקורה בשטח, הולכים ויורדים מכלי הרכב האלה ומאבדים את היכולת לתפעל אותם.

גיורא נדל: לדעתנו, כמובן במובן הרחב, המדינה מפסידה, אבל אנו, באופן פרטי, מפסידים.

גיורא נדל: הדברים אמורים במחיר שלא ניתן לעמוד בו.

גיורא נדל: אינני יודע אם כרגע זה המקום להניח את המתמטיקה על השולחן, אבל, לדעתנו, יש לנו פתרונות, וברצוני להגידם לפרוטוקול.

גיורא נדל: בדקנו עם יועצינו, עם יועצינו המשפטיים, ואף ניהלנו שיחות עם אנשים - נקרא לזה: משתמשים.

גיורא נדל: בהנחה שהרפורמה הזו ממשיכה בדרכה, ממשיכה להתגלגל, אנו מציעים שרוכבי האופנועים יתרמו את חלקם והאחרים יתרמו את חלקם בדרך הבאה: אנו מציעים להחיל על רוכבי האופנועים השתתפות עצמית בגובה מסויים, ויש לנו רעיון והוא מסתובב באיזור ה-5,000 שקל.

גיורא נדל: שמחתי לשמוע מגברת סמט מקודם שלא זר לה הרעיון לגשת לפלט"ד ולהיכן שצריך, אנו בבית המחוקקים, וניתן לעשות את הפעולה הדרושה ולשנות את הפלט"ד, את התקנות, ככל הנדרש, כדי לאפשר דברים שכיום אולי לא בדיוק נמצאים בתוך תחום הפלט"ד ואחד מהם זה ההשתתפות העצמית.

גיורא נדל: למען ההבהרה, ברצוננו להגיד שלהחיל את ההשתתפות העצמית, בעינינו, זה לא להחיל אותה על תשלומים לנותני שירות כגון: רופאים, בתי-חולים, אמבולנסים וכל אלה שמקבלים באופן ישיר מחברות הביטוח, אלא על אותם אלמנטים בחוק שבאים ביוזמת הנפגע במקרה זה וכמובן להחיל אותם על הרוכב, על הנוהג, ולא על הנוסע התמים או על הולך הרגל שנפגע כתוצאה מתאונת אופנוע.

גיורא נדל: הדבר השני שאנו מבקשים מאד ליישם - צריך להגיד שוב לפרוטוקול, שהיום מוחל מהלך שנקרא: חציה של 50%, שאומר שבכל מפגש בין כלי רכב רך, אופנוע, וכל כלי רכב אחר, הנזק יתחלק בין שני כלי הרכב: בין מבטח האופנוע ובין מבטח הרכב האחר.

גיורא נדל: אנו חושבים, שראוי, צודק ונכון להחיל את כל הנזק הזה על הרכב הלא רך, כלומר על הרכב השני.

גיורא נדל: יש לנו מערך שלם של נימוקים ערכיים, פרגמטיים, פרקטיים וכו' כדי להראות שזהו פתרון פרקטי ונכון.

גיורא נדל: אנו היינו רוצים שזה מה שיהיה.

יוסי מנור: אנו, לאורך כל השנים, טענו שאם לא ישונה חוק הפלט"ד, אין גם היום שום משמעות לרפורמה בביטוח חובה, מפני שלא עוסקים כאן באנשים ממושמעים שבאים ומתנדבים לתת את אותם הפרטים אלא הציבור הרחב למד מאד לדעת שלנתונים אין שום משמעות, ואם אין להם משמעות אף אחד לא מתנדב לעסוק בעניין.

יוסי מנור: גברת ציפי סמט, את הטלת בחוק על חברות הביטוח לאסוף מאגרי נתונים.

יוסי מנור: זה מאגר נתונים סטטיסטי בלבד, ואינני יודע מי צריך לעשות את האיסוף הזה בהתנדבות.

יוסי מנור: נכון שחברות הביטוח אמורות לעשות זאת.

יוסי מנור: חברות הביטוח שולחות למבוטחים, והמבוטחים לא משתפים פעולה.

יוסי מנור: חוזרים לסוכני הביטוח.

יוסי מנור: סוכני הביטוח לא עובדים בהתנדבות.

יוסי מנור: אם צריך לעסוק באיסוף נתונים, מישהו צריך לפצות ולטפל בנושא שנקרא: איסוף נתונים ומאגרי נתונים, ולתת פתרון לאיסוף הנתונים.

יוסי מנור: לא ניתן הדעת לנושא הזה.

יוסי מנור: אני מבקש: אם עורכים שינויים, לתת מיד את הדעת על נושא איסוף הנתונים.

יוסי מנור: הנושא השני שעומד על הפרק הוא ה"פול".

יוסי מנור: בקצב בו מכריחים אנשים ללכת ל"פול", ה"פול" הזה יגדל למימדים שהוא יהיה חברת הביטוח הגדולה ביותר במדינת ישראל וגם תוספת של 25% לא יספיקו להחזיק את ה"פול" הזה; הדחיה תהיה דחיה על הסף בחלק גדול מחברות הביטוח, ומבוטחים שצריכים לקחת מהם 300% או 400% תוספת ישלמו למעשה 25% תוספת.

יוסי מנור: אותם אנשים שלמעשה נפגעו כשרכבם בכלל עמד בחניה ורכב אחר שהחליק פגע בהם, גם הם ילכו ל"פול".

יוסי מנור: יש בזה עיוות מושלם של המערכת.

יוסי מנור: או שבודקים אשם של מעורבות בתאונה או שלא בודקים אשם.

יוסי מנור: אי אפשר לבדוק רבע אשם.

יוסי מנור: זה רק מי שהגיש תביעה.

יוסי מנור: הנושא הזה הוא מין אנדרוגינוס שבין ביטוח רכב לביטוח נהג, וצריך להבדיל את הדברים.

יוסי מנור: יש אחד הדברים שלמעשה לא ברורים כאן: את מי מבטחים?

יוסי מנור: את הנוהג או את כלִי הרכב?

יוסי מנור: מי מבוטח בביטוח חובה?

יוסי מנור: נכון להיום, יש יצור כלאיים.

יוסי מנור: לגבי הנושא הזה, צריך לקבל איזו שהיא החלטה.

מוחמד ברכה: מה זאת אומרת: "איזו שהיא החלטה"?

יוסי מנור: אם מחליטים שמבטחים את כלי הרכב עצמו, אזי לכלי הרכב עצמו אין משמעות לנהג.

יוסי מנור: יכול לבוא נהג שעבר 17 עבירות--

יוסף יצחק פריצקי: ודאי.

יוסי מנור: --ועדיין נוהג והוא צעיר- - -

מוחמד ברכה: אני מבקש: אם יש לך יכולת, תצביע על מוצא ולא על דיאגנוזה.

יוסי מנור: יש לי מוצא.

יוסי מנור: בזמנו, הצעתי ביטוח חובה על-פי רשיון נהיגה של נהג, כאשר הקורלציה בין רשיון הנהיגה למחיר החובה הוא הפרמטר היחידי הנכון.

מוחמד ברכה: וזאת, ללא קשר עם איזה רכב הוא נוהג, איזה נפח מנוע ובן כמה האוטו.

יוסי מנור: מה הקשר בין איזה רכב הוא נוהג לזה?

יוסי מנור: אם הוא עבר 17 עבירות תנועה, עבר חמש פעמים באור אדום, ועדיין הוא נוהג ברכב הזה - פוטנציאלית הוא האדם הבא שיעשה את התאונה על הכביש והוא זה שיפגע בכלי רכב.

ציפי סמט: לכן, זהו אחד הפרמטרים.

ידין ענתבי: בגלל זה, הוא צריך לשלם יותר כסף.

יוסי מנור: גבירתי גברת ציפי סמט, זה אחד הפרמטרים, אבל הוא פרמטר שולי בסך-הכל.

יוסי מנור: אני מסתכל, והיום העיסוק העיקרי שלכם הוא איסוף נתונים.

ציפי סמט: למה?

ציפי סמט: הוא אחד מהפרמטרים.

ציפי סמט: ברגע שיאספו בצורה מסודרת את כל הנתונים האלה ויהיה חיבור למאגרי מידע וכן הלאה, הדברים האלה ייכנסו לתוקף.

יוסי מנור: כן, אבל עדיין הביטוח נעשה על-פי מספר רישוי של הרכב.

יוסי מנור: השאלה שתישאל: הרכב רשום על שם חברה בע"מ, כשהחברה בע"מ הזו מעסיקה- - -

ציפי סמט: חברה בע"מ זה סיפור אחר.

יוסי מנור: האם חברה בע"מ מנותקת מהמציאות?

יוסי מנור: זה עדיין 40% מכלי הרכב במדינת ישראל.

מוחמד ברכה: אנו צריכים להתקדם.

מוחמד ברכה: הבעייתיות ברורה, ולא הפתרון.

מוחמד ברכה: עורך-הדין רוזן, בבקשה.

מל רוזן: בשלב זה, אין לנו מה לומר.

ליאורה ויינברג: אני ליאורה ויינברג, נציגת ועד מועדון האופנועים הישראלי.

ליאורה ויינברג: עשינו כמה פניות למשרד האוצר.

ליאורה ויינברג: אנו רוצים לידע אתכם ואותך, ציפי סמט, שאנו לא מסוגלים לעמוד במחיר של ביטוח החובה כבר עכשיו.

ליאורה ויינברג: הענף שלנו, ענף האופנועים, כבר מתחיל לרדת.

ליאורה ויינברג: אנו לא מצליחים להחזיק מעמד.

ליאורה ויינברג: אני מכירה הרבה אנשים שכבר עוברים על החוק, משמע נוסעים ללא ביטוח חובה.

ליאורה ויינברג: אנו מבקשים לעצור את הרפורמה בצורה הזו שהיא נמצאת בה, כי אנו לא מסוגלים לעשות זאת.

ליאורה ויינברג: אנו לא מסוגלים לעמוד בגזירה שהחוק מבקש מאיתנו לעמוד בה.

ליאורה ויינברג: רק אוסיף, שלגבי ה"פול" מאה אחוז מהאופנוענים כרגע צריך לפנות ל"פול".

ליאורה ויינברג: אין לנו שום ברירה אחרת אלא לשלם את המחירים האלה.

יוסף יצחק פריצקי: אני מבקש לשאול שאלה את הגברת סמט.

מוחמד ברכה: אתן לך.

שבתאי עזריאל: אני רוכב על אופנוע 41 שנה.

מוחמד ברכה: תגיד דברים שלא כתבת בנייר.

שבתאי עזריאל: כתבתי, אבל לא בנייר שחילקתי.

שבתאי עזריאל: אני מציע לעצור את כל התהליך.

שבתאי עזריאל: יש כאן מצבים נוספים מעבר לשאלה של ביטוח להטיל על אותם אלה שנושאים יותר בנטל מבחינת העלויות.

שבתאי עזריאל: יש כאן שאלות נוספות.

שבתאי עזריאל: במקרים כאלה, אני תמיד נזכר באיזו שהיא קריקטורה: יש עיר, ורואים טנק שנכנס מפה ויוצא מהצד השני ואומרים "מצאו להם איפה לבנות עיר - בדיוק על האזימוט שלנו".

מוחמד ברכה: אתה תגמור את הזמן, ולא תגיע לנקודה.

מוחמד ברכה: תאמר את הדברים בלי מטאפורות ובלי עולם דימויים.

שבתאי עזריאל: רבותי, יש כאן ענף שלם שהולך לקרוס, וצריך לתת את הדעת מה קורה עם זה.

שבתאי עזריאל: יש בחוץ רוכבי אופנוע שהם צעירים, ואין להם כסף לשלם את הביטוח.

שבתאי עזריאל: והיה והם ישלמו את הביטוח, לא יהיה להם כסף לתחזק את האופנוע.

שבתאי עזריאל: הדברים האלה יביאו אותם ליותר תאונות.

שבתאי עזריאל: על זה צריך לתת את הדעת:

שבתאי עזריאל: מה יקרה לכל אותם מאה אלף איש שמועסקים בענף הזה?

שבתאי עזריאל: כבר היום אני יודע יש מוסכים ששוקלים: "איך אנו הולכים וסוגרים את העסק?", כי יותר לא יהיו אופנועים.

שבתאי עזריאל: מה יקרה עם העניין הזה?

שבתאי עזריאל: יש נקודה נוספת.

מוחמד ברכה: לא.

מוחמד ברכה: זהו.

שבתאי עזריאל: אני מבקש לומר נקודה נוספת.

מוחמד ברכה: לא.

מוחמד ברכה: משמעות המלה "לא" היא: לא.

מיכאל רצון: אני נמצא חודשיים בתפקיד יושב-ראש "אבנר".

מיכאל רצון: התפקיד שלי עדיין לא הוגדר לי באופן טוטאלי, לבד מכך שיש חוק שצריך להביא ב-31 בדצמבר 2002 לחיסול "אבנר".

מיכאל רצון: למעשה, זה תפקידי כאיש ציבור.

מוחמד ברכה: האם זה כונס נכסים?

ציפי סמט: לא.

ציפי סמט: על-פי החוק, כפי שהוא קבע את- - -

מוחמד ברכה: תפקידו יוצא ככונס נכסים.

סמדר אלחנני: לא.

סמדר אלחנני: "אבנר" נשארת.

מיכאל רצון: יש לי השכלה משפטית, וניסיתי להגדיר לעצמי את התפקיד על בסיס החוק.

מיכאל רצון: אבל, אתה נכנס לתפקיד כזה ומציף את עצמך בכל המידע ובכל הבעיות ופונים אליך מכל המקומות, ואני חושב שאחד מהתפקידים הציבוריים שלנו זה גם לחשוב, לבחון ולראות האם התהליכים שעוברת הרפורמה הזו - או שרצתה אליהם הפורמה הזו - באמת מביאים אותנו לטובת הציבור או אולי לא לטובתו.

מיכאל רצון: אני חושב, שבסך-הכל לרפורמה היתה כוונה טובה ויש לה כוונה טובה.

מיכאל רצון: בחלק מהדברים היא מוצדקת, אבל בסך-הכל שלה, בתוצאה שלה, כלפי הציבור אינני בטוח שהיא משיגה את המטרה.

מיכאל רצון: היה צריך לנתק את "אבנר" מחברות הביטוח.

מיכאל רצון: לדעתי, זה היה נכון לעשות.

מיכאל רצון: היתה שם בעיה.

מיכאל רצון: הבסיס של חוק הפלט"ד נבע מקטסטרופה ביטוחית שהיתה ב-1975; חברות הביטוח עמדו להתרסק, והחליטו ליצור את חוק הפלט"ד ולהקים את "אבנר" באמצעותו.

מיכאל רצון: מבחינתי, "אבנר" היא לא גורם והיא גם לא חשובה, כי זה בסך-הכל כלי.

מיכאל רצון: אבל, לצערי הרב, זה תהליך שאני הולך ורואה אותו מתהווה: ה"פול" הולכת להיות "אבנר", ואם לא יהיה "פול" -יהיה "יאיר".

מיכאל רצון: אתם יודעים לביבי יש שני בנים: אבנר ויאיר.

מיכאל רצון: בעוד חמש שנים יהיה "יאיר" ולא יהיה "אבנר".

מיכאל רצון: אני חושב שצריך לתת את הדעת בנקודה הזו.

מיכאל רצון: צריך לשקול את הדברים.

מיכאל רצון: ישנה אנומליה זועקת לשמיים, והיא עוברת כחוט השני בין הדוברים.

מיכאל רצון: החוק הוא חוק סוציאלי.

מיכאל רצון: חובה לתת מענה לציבור, כדי שהם לא יפלו על כתפי המדינה.

מיכאל רצון: כל הסנקציות שתפעילו - ואני פונה פה בעניין הזה לפיקוח - על הציבור הם לא ישארו רעבים.

מיכאל רצון: הם יפלו על כתפי המדינה בדרך אחרת.

יצחק כהן: אלו סנקציות?

מיכאל רצון: נדמה לי ששמעתי את חבר-הכנסת פריצקי, שנהג בן 18 שנהג ברכב ואביו לא כתב שהוא ינהג ברכב הזה, לא יהיה מבוטח.

ציפי סמט: אז, הוא ישלם את הקנס.

מיכאל רצון: אמרתי מה שחבר-הכנסת פריצקי אמר.

מיכאל רצון: כלומר, אם הוא יהיה נכה 100%, מישהו יצטרך להחזיק את האיש הזה, ומי שיפול - יפול על כתפי המדינה באיזו שהיא דרך.

מיכאל רצון: מישהו יצטרך להחזיק אותו.

מיכאל רצון: אתה לא תזרוק אותו.

ידין ענתבי: בגלל זה, ההצעה לא לזרוק אותו.

מיכאל רצון: אבל, החוק במהותו, ברוח החוק שלו, בא לפתור בעיה סוציאלית.

מיכאל רצון: הוא בא לתת תשובה לכלל הציבור, כדי שהמדינה לא תצטרך לשאת בנטל עבור ביטוח החובה.

מוחמד ברכה: תסכם, בבקשה.

מיכאל רצון: אני מסכם.

מיכאל רצון: במידה מסויימת, הרפורמה בחלק מהדברים שלה - יש בה צדק, והיה צריך לטפל בה בנושא הפרימה של "אליהו" ובנושא היחסים בין חברות הביטוח ל"אבנר".

מיכאל רצון: אבל, לדעתי, במהותה יש בה ליקוי שצריך לתת לו תשובה.

מיכאל רצון: נדמה לי, שיותר מזה - אם יושבים היום, אחרי הרפורמה ואחרי החקיקה, ומעלים את כל הטענות האלה, נדמה לי שכל המערכת הזו בכללותה עדיין לא בשלה לחיתוך טוטאלי של החוק הקיים.

מוחמד ברכה: עתה, חבר-הכנסת פריצקי, ואחריו סגן שר האוצר יצחק כהן - אם הוא ירצה.

יוסף יצחק פריצקי: גבירתי המפקחת, אני פונה אלייך וברצוני לשתפך גם במידע שנודע לי לא לגבי סוכני הביטוח הערבים שיושבים פה אלא גם לגבי סוכני ביטוח במגזר הרוסי.

יוסף יצחק פריצקי: תראי מה קורה כאן.

יוסף יצחק פריצקי: חברת הביטוח בצדק באות ואומרות: "אנו גוף עסקי.

יוסף יצחק פריצקי: ענייננו הוא להרויח.

יוסף יצחק פריצקי: אנו רוצים לעשות רווח.

יוסף יצחק פריצקי: הלקוח הטוב ביותר שלנו הוא", אני חושב, "הוא בדיוק כמו שתיארה היועצת הכלכלית של הוועדה, אבל אנו מוכרחים לספק ביטוח.

יוסף יצחק פריצקי: כיון שהאינפורמציה שלנו יש לנו בעיה באיסוף הנתונים והיא לא מדוייקת, אנו עושים קטגוריזציה.

יוסף יצחק פריצקי: למשל, אם יבוא אלי מבוטח מאיזור מסויים בארץ, אינני רוצה לבטחו.

יוסף יצחק פריצקי: כלומר, יכול להיות שיהיה לי שם קליינט טוב, יכול להיות שבשבט בדואי מסויים יהיה לי קליינט טוב, אבל מכוח ידיעה, ואני אומר זאת בתור דוגמא, חס ושלום, ש-90% מהמבוטחים הבדואים תביעותיהם הן תביעות סרק - עזוב אותי, אינני רוצה להתעסק עם זה ושלום על ישראל.

יוסף יצחק פריצקי: אני זורק אותך החוצה".

יוסף יצחק פריצקי: פה נדרשת ההתערבות שלךְ, כלומר פה באה הרגולציה, משום שלא יכול להיות מצב כזה.

יוסף יצחק פריצקי: או שיש עולים חדשים שיש ביניהם כאלה שאומרים: "וואלק, עושים סיבוב.

יוסף יצחק פריצקי: מה זה רע?

יוסף יצחק פריצקי: נבוא ונגיד, נשיג רופא או לא נשיג רופא ונשיג את הדברים האלה".

יוסף יצחק פריצקי: באה חברת ביטוח ואומרת: "עזוב אותי מכל זה.

יוסף יצחק פריצקי: אינני רוצה להתעסק איתכם.

יוסף יצחק פריצקי: אני לא יכולה למיין אחד אחד.

יוסף יצחק פריצקי: אני זורקת קטגורית סוכן או טריטוריה".

יוסף יצחק פריצקי: גם זה כבר קיים.

יוסף יצחק פריצקי: ישנן חברות ביטוח שאומרות: "באיזור מאד מסויים בארץ אני לא רוצה לקחת ביטוחים, כי אני יודעת מי מסתובב שם".

יוסף יצחק פריצקי: פה נדרשת הרגולציה שלךְ.

יוסף יצחק פריצקי: פה נדרשת ההתערבות שלךְ.

יוסף יצחק פריצקי: אני רוצה לדעת מה את עושה בדבר הזה.

יוסף יצחק פריצקי: אם השוק פתוח ויכול להיות מישהו שהוא לא מבוטח, הם צודקים.

יוסף יצחק פריצקי: איך את מגשרת על הפער הזה?

יוסף יצחק פריצקי: אני הרי לא רוצה שהם יפסידו, כי אם הם יפסידו, אני כמשלם המסים אשלם.

יוסף יצחק פריצקי: בסוף, יבואו אלי, ובדין הם יבואו אלי.

יוסף יצחק פריצקי: מצד שני, לא יכול להיות מצב בו במדינת ישראל קבעו פרמטרים, אבל מכיון שאין נתונים הקלסיפיקציות הולכות לפי מין - מילא, טוב - לפי צבע, מוצא, מקום מגורים ודברים כאלה, שבפועל זה מה שעושות חברות הביטוח כי יכול מאד להיות שאין להן ברירה אחת לעשות זאת.

יוסף יצחק פריצקי: זה דבר חמור.

מוחמד ברכה: סגן שר האוצר, האם אתה רוצה לדבר?

יצחק כהן: ציפי סמט, את רוצה לדבר קודם?

יצחק כהן: בבקשה.

ציפי סמט: ברצוני להתייחס בקצרה, כפי שהזמן מאפשר לי, אבל אולי אתחיל בטיעון שגם התחלנו בו של הבעיה של סוכנים מהמגזר הערבי, ופה אני שומעת אולי על המגזר הרוסי, ואני רוצה לומר את הדבר הבא.

ציפי סמט: הבעיה הזו היא לא בעיה של הרפורמה.

ציפי סמט: להיפך, מבחינה זו, הרפורמה תאפשר לקחת מכל אדם את תעריף הסיכון שלו.

ציפי סמט: אם התעריף אחיד לאדם מאד זהיר ולאדם מאד מסוכן, תעריף ממוצע - חברת ביטוח אומרת: "את הזהיר אקח בשמחה ואת המסוכן לא אקח, כי משניהם אני חייבת לקחת את אותו מחיר.

ציפי סמט: אבל, אם אני יכולה לקחת מהמסוכן יותר גבוה, לא אכפת לי לקחת אותו" כי אין מבוטח רע, ואת זה למדתי, אלא יש תעריף רע.

ציפי סמט: אם אתה יכול להתאים את התעריף- - -

מוחמד ברכה: לפתוח את זה בפני הסוכנים.

ידין ענתבי: בשביל ה"פול" יש.

ציפי סמט: יש לנו.

ציפי סמט: יש מספיק מקומות.

ציפי סמט: יש מספיק זמינות של ה"פול" לכל המבוטחים.

ציפי סמט: אני רוצה לומר את הדבר הבא.

ציפי סמט: כשיש עסק פרטי ועובד על ההון של הבעלים, אי אפשר לאלצם לקחת עסק שלפי הערכתם בהסתברות גבוהה הם הולכים להפסיד עליו.

ציפי סמט: זו בעיה.

סוהל משרקי: לא על זה מדובר.

ציפי סמט: אבל, הנה, אחד הדברים שאנו עשינו כדי לקדם את הנושא הזה זה גם נושא דו"ח התביעות.

ציפי סמט: אם לא רוצים לקחת אוכלוסיה מסויימת בגלל שיש לה הרבה תביעות, אבל אם אנו עושים את הדיפרנציאציה ולאותו בחור טוב וזהיר מהשבט הבדואי יש STATEMENT, דו"ח, שהוא קיבל מחברת הביטוח וכתוב בו שאין לו תביעות, למה שלא ירצו לבטחו?

ציפי סמט: יבטחו אותו.

ציפי סמט: לכן, הנה צעד שעשינו.

מוחמד ברכה: אבל, את יודעת שהחברות לא מתייחסות למבוטח האינדיבידואלי, אלא לסוכן האינדיבידואלי עם כל מה שיש לו.

מוחמד ברכה: סוגרים את זה בפניו.

יוסי מנור: ביטוח חובה הוא עדיין ביטוח חובה על-פי מספר רישוי ולא על-פי מספר רשיון נהיגה של המבוטח.

יוסי מנור: גברת ציפי סמט, זה לא קיים.

ציפי סמט: בסדר, אבל באים עם אותו רשיון והדיווח הוא גם לפי אותו רשיון; הדיווח של התביעות הוא על-פי אותו מבוטח.

ציפי סמט: אותו אחד שביטח, אותה ישות שבוטחה - אותה ישות מקבלת את הדו"ח על-פי מספר התביעות שהוגשו בגין אותו ביטוח.

ציפי סמט: כך שזה אחד לאחד, ואין בעיה.

יוסי מנור: האם זה כך, גם אם הוא לא אשם בתאונה?

מוחמד ברכה: אדוני!

ציפי סמט: הנושא הזה הוא נושא שהוא פחות בתחום של הפיקוח על הביטוח ויותר באיזה שהם הסדרים מחוץ לפיקוח לעניין הזה, משום שכפי שנאמר כאן חברות הביטוח הפסיקו את הפעולות שלהן לא רק עם סוכנים ממגזר כזה או אחר אלא מכל המגזרים מתוך שיקולים עסקיים שלהן.

ציפי סמט: אנו ניסינו לקדם את הדבר הזה.

ציפי סמט: היו פגישות עם איגוד חברות הביטוח, והיתה פגישה אצל השר לשעבר, סלאח טריף.

ציפי סמט: כל מה שאנו יכולים לתרום בעניין הזה שהוא בסמכותנו, אנו משתדלים לתרום אותו.

ציפי סמט: אבל, זה לא רק המגרש שלנו.

סוהל משרקי: סליחה, אבל לא יצא מזה כלום.

יוסף יצחק פריצקי: גברת סמט, אני מוכרח לשאול אותך שאלת ביניים: הבה נניח שיש שכונה מסויימת בעיר שיודעים ששם גונבים כלי רכב.

יוסף יצחק פריצקי: זה מקום מועד, ופושעים מסתובבים שם.

יוסף יצחק פריצקי: כל חברות הביטוח, שאבוא ואגיד להן שאני משם, יאמרו לי: "לך מפה.

יוסף יצחק פריצקי: אינני רוצה לבטח אותך.

יוסף יצחק פריצקי: הסיכון של הביטוח הוא עצום".

סמדר אלחנני: מדובר על ביטוח חובה, ולא על ביטוח רכוש.

יוסף יצחק פריצקי: אני יודע שמדברים על ביטוח חובה ולא על רכוש.

יוסף יצחק פריצקי: כלומר, מה שייצא הוא שמי שגר שם בסופו של דבר אין לו ביטוח.

יוסף יצחק פריצקי: יכול להיות שהוא יהיה האיש הכי טוב, אבל מי שגר שם, נניח בשכונה ברמלה, הוא לא יקבל ביטוח.

יוסף יצחק פריצקי: האם גבירתי לא סבורה שמתוקף סמכותה כמפקחת על הביטוח היא יכולה ברגולציה לומר לאיזה שהוא "פול" או לחברות הביטוח: "רבותי, את החוכמה הזו שאתן תקחו את המבוטחים שגרים ברמת-אביב ג' אני יודעת.

יוסף יצחק פריצקי: אבל, אם אתם רוצים רשיון ביטוח, מישהו מכם מוכרח גם לבטח מישהו משם".

ידין ענתבי: זה תפקיד ה"פול".

ציפי סמט: על-פי הסמכויות שיש לי היום על-פי החוק, אינני יכולה לאלץ חברות ביטוח לבצע ביטוחים שלא מעוניינים בהם.

ציפי סמט: אין לי סמכויות משפטיות כאלה.

ציפי סמט: הראיה היא, שכאשר יש הסדר של ביטוח חובה שהוא חובה, ואכן כל אדם חייב ולא יכול להישאר בלי ביטוח, עשו הסדר מיוחד שקוראים לו: ה"פול", ולא אמרו: "נאלץ את חברות הביטוח לבטח את כולם".

ציפי סמט: אמרו: "לא.

ציפי סמט: חברות הביטוח, אם הן ישלחו מישהו ולא יסכימו לתת לו ביטוח, ילך ל'פול'".

ציפי סמט: לכן, הקימו את ה"פול", משום שאנו לא יכולים לאלץ אותן לעשות זאת.

ציפי סמט: כרגע, זה המצב המשפטי.

אורלי ירקוני: חברות הביטוח נושאות בהפסדי ה"פול" - NOBODY ELSE.

אורלי ירקוני: רק חברות הביטוח נושאות בהפסדי ה"פול".

ציפי סמט: נכון, והדבר מובא בחשבון בתעריף הממוצע.

ציפי סמט: לכן, יש בתעריף רכיב שמפצה על הפסדי ה"פול".

ציפי סמט: בוא ונאמר כך: בסך-הכל, סך-הכל התעריף מכסה את סך-הכל ההוצאות, לרבות ההפסדים של ה"פול".

גיורא נדל: אבל, לא של העבר.

גיורא נדל: לא של הפסדי העבר?

גיורא נדל: - לא הפסדי העבר.

גיורא נדל: בשנה שעברה הפסידה, ואת זה אנו לא מקבלים.

ציפי סמט: אנו מקבלים כל שנה.

ציפי סמט: זה נכון, שזה בפיגור של שנה.

ציפי סמט: לגבי רוב יתר ההערות שהושמעו כאן, בגלל קוצר הזמן ברצוני לומר את הדבר הבא: את הדברים האלה אנו שבים ושומעים כשבע שנים בערך, וזו סאגה מתמשכת.

ציפי סמט: הדברים חוזרים כתקליט שחוזר על עצמו מדי פעם.

ציפי סמט: כל הטענות האלה הושמעו בעבר, כדי לרפות את ידי בית המחוקקים מלחוקק את החוק שמיישם את הרפורמה.

ציפי סמט: בכל זאת, בית המחוקקים קיבל את ההחלטה כפי שהוא קיבל אותה.

ציפי סמט: הזהירו אותנו במשך שנים, שברגע שהרפורמה תצא לדרך יהיה כאן 'כאוס', אנשים יסתובבו בלי ביטוח וה"פול" יגיע למימדים בלתי נסבלים לחלוטין.

ציפי סמט: איננו רואים שהדברים האלה קורים.

ציפי סמט: כרגע, התחלנו ליישם את הרפורמה, והדברים ישתפרו.

ציפי סמט: אנו מציעים מכשירים ממכשירים שונים, כמו דו"ח התביעות, נושא קישור למאגרי מידע וקנסות על דיווחים לא נכונים.

ציפי סמט: כל הדברים האלה עומדים לענות על חלק מהדברים שהועלו פה.

גיורא נדל: שאלה נוספת: האם יש בשורה עבורנו?

ציפי סמט: עניין האופנוענים - נושא ההשתתפות העצמית הוא, בהחלט, נושא שאנו חושבים שהוא נכון.

ציפי סמט: למדנו כיצד הדברים מתרחשים בחו"ל.

ציפי סמט: זה אחד מהפתרונות על המחירים הגבוהים.

ציפי סמט: אנו, בהחלט, חושבים שאפשר לפטור מביטוח חובה נזקים נמוכים.

ציפי סמט: אדם צריך הגנה, אם, חס וחלילה, יש לו נזק מאד גדול שהוא לא יכול לעמוד בו, אבל לא צריך לאלצו לשלם תעריף גבוה גם בגלל נזקים קטנים שהיה והם יקרו הוא יוכל לעמוד בהם.

ציפי סמט: אנו בעד העניין הזה.

יצחק כהן: השתתפות עצמית.

ציפי סמט: בסדר.

ציפי סמט: עניין ההשתתפות העצמית.

יצחק כהן: תגידי.

ציפי סמט: אמרתי.

יצחק כהן: תחילה, ברצוני לברך את אדוני היושב-ראש שאיפשרת לי לדבר, את המפקחת, את צוות הפיקוח ואת חברות הביטוח שחתמו על הסכם ההבנות ליישום הרפורמה שנמצאת בשלביה הסופיים.

יצחק כהן: אחרי שבע שנים של עבודה מאומצת, הרפורמה הזו, רבותי, יכולה לשמש מודל לממשלות, ולא לממשלה אחת, שרואה עין בעין את האינטרס הציבורי, וכל העניין הזה הוא לטובת הציבור בלבד.

יצחק כהן: בואו ולא נהיה תמימים.

יצחק כהן: כנראה, שהפורמולה הזו היתה מאד נוחה לאינטרסנטים שנלחמו ונלחמים בה.

יצחק כהן: רק לאחרונה הגיע לשולחני עניין של גיוס עורך-דין מפורסם במאות אלפי דולרים.

יצחק כהן: שילמו לו שכר טירחה, כדי לעכב את התהליך.

יצחק כהן: אני רק יכול לברך גם את חברות הביטוח שחתמו על הסכם ההבנות וגם את המפקחת וגם את הממשלות.

דובר: לא שילמו לו.

ידין ענתבי: הרוב שילמו לו.

יצחק כהן: מורי ורבותי, הענף הזה, הורתו היתה בקדושה אבל לידתו היתה בחטא.

יצחק כהן: יכול להיות שגם לידתו היתה בקדושה, אבל במהלך החיים הסתבר שבגלל שהוא מולאם, אחרי שהוא יצר פה איזו שהיא פורמולה מעניינת לא למטרות רווח ולא למטרות הפסד, נוצרו משום מה הפסדי העבר שהציבור מימן אותם, שלא היו ולא נבראו, במיליארדים.

יצחק כהן: מאידך, הוסתרו מעיני הציבור ריווחי העבר.

יצחק כהן: אז, בואו ולא ניתמם.

מוחמד ברכה: רווחים של מי?

יצחק כהן: לגבי הרווחים, לפי הדו"חות של כהנא זה מיליארד, ולפי הדו"חות של סטוארט זה עוד מיליארד.

יצחק כהן: יש גבול לכל דבר.

יצחק כהן: אדוני - נעים מאד להכירך וזו פעם ראשונה שאני רואה אותך - אנו נמצאים בשלבים הסופיים של העניין הזה, וסילחו לי על הביטוי, של הפארסה הזאת.

יצחק כהן: יש רק לברך את הממשלות ואת הממשלה הזו ואת שר האוצר סילבן שלום, שמובילה את התהליך הזה לשלב הסופי.

יצחק כהן: יש בעיות.

יצחק כהן: לגבי אופנוענים, יש בעיות.

יצחק כהן: אינני אומר שאין בעיות.

יצחק כהן: נבחן ונבדוק את זה.

יצחק כהן: סמדר אלחנני היועצת תמיד לחצה יחד עם המפקחת על פרמיה מול סיכון.

יצחק כהן: כשמגיעים לזה, אין לזה שום קשר לרפורמה.

יצחק כהן: את הטענה שלךָ אפשר היה לשמוע גם בעבר.

יצחק כהן: אני באמת צופה, שעם התפתחות התחרות המחירים יהיו הוגנים וכל העניין הזה עוד יועלה בבתי-הספר - מה שהיה בשנים האלה ש"אבנר" היתה קיימת.

יצחק כהן: עם כל החתימה, העסקה, על הסכם ההבנות, אינני בטוח שלא תהיה תובנה ציבורית, גבירתי אורלי ירקוני.

יצחק כהן: בסך-הכל, הציבור מימן את הפסדי העבר הדמיוניים שלא היו ולא נבראו.

יצחק כהן: הציבור היה צריך לקבל חזרה את ריווחי העבר, לפי אותה פורמולה.

אורלי ירקוני: הפסדי העבר היו ונרשמו--

יצחק כהן: לא היו ולא נבראו.

אורלי ירקוני: --בדו"חות רווח והפסד של חברות הביטוח.

בר-כוכבא בן-גרא: איך אתה אומר זאת?

יצחק כהן: אדוני, כן, אני אומר זאת בכזו נחרצות.

בר-כוכבא בן-גרא: אתה אומר פה דבר, שאנשים יתחילו להאמין בו.

בר-כוכבא בן-גרא: איך אתה אומר זאת?

יצחק כהן: סליחה, אבל האם אתה חושב הפוך?

בר-כוכבא בן-גרא: אני חושב הפוך.

יצחק כהן: האם אתה מוכן להגיד זאת לפרוטוקול?

בר-כוכבא בן-גרא: כן.

אורלי ירקוני: כן.

יצחק כהן: שהיו הפסדי עבר?

בר-כוכבא בן-גרא: כן.

בר-כוכבא בן-גרא: אני חושב, שהיו הפסדי עבר.

יצחק כהן: אז, אדוני, לא היו ולא נבראו.

בר-כוכבא בן-גרא: חבר-הכנסת טל מחליט- - -.

בר-כוכבא בן-גרא: אני חושב שיש.

יצחק כהן: רבותי, לא היו ולא נבראו.

יצחק כהן: לא אני חושב.

יצחק כהן: המציאות חושבת.

יצחק כהן: עם מספרים אי אפשר להתווכח.

אורלי ירקוני: נכון.

אורלי ירקוני: המספרים מופיעים במאזני חברות הביטוח שנים על שנים.

ציפי סמט: ללא ביטוחי הנישומים.

מוחמד ברכה: רבותי, אני מבקש שלא תהיינה קריאות ביניים לסגן שר האוצר.

יצחק כהן: שנים רבות ממילא הציבור- - -

מוחמד ברכה: המסר הגיע.

יצחק כהן: אדוני, אני חושב שכשהרפורמה תצא לדרך - התחרות תעשה את שלה כמו כל כוחות השוק שעושים את שלהם והמחירים יהיו הוגנים ונמוכים.

יצחק כהן: ישר כוח לכולם.

יצחק כהן: שכחתי לציין, שיש עוד איזה שהוא עניין שאני בודק אותו עכשיו - עניין קרן המחקרים.

יצחק כהן: גם זה נמצא בבדיקה.

יצחק כהן: אני מבקש, שגם זה יירשם בפרוטוקול.

מוחמד ברכה: רבותי, אגיד כמה מלות סיכום.

סוהל משרקי: אני מבקש לומר מלה אחת, וזה חשוב מאד.

מוחמד ברכה: אדוני, לא.

מוחמד ברכה: עברנו את הזמן.

סוהל משרקי: מה עושים מחר בבוקר לסוכני ביטוח שיש להם לקוחות שאין להם תביעות.

סוהל משרקי: אנו הצענו לחברות הביטוח שיפתחו את המחשבים שנחדש או נבטח את האנשים שאין להם תביעות.

סוהל משרקי: לא כולנו עבריינים.

סוהל משרקי: כמו שאמר חבר-הכנסת פריצקי, יש אפילו אצל הבדואים בנגב אנשים שאין להם תביעות.

סוהל משרקי: למה אתם עושים את הקטגוריזציה הזאת, החברות ביחד כולן?

סוהל משרקי: היום לא רוצים סוכן ביטוח ערבי.

סוהל משרקי: לא רוצים לבטח סוכן ביטוח ערבי.

סוהל משרקי: אנו לא עבריינים.

סוהל משרקי: לא נלך ל"פול".

סוהל משרקי: נלך למדינת ישראל.

סוהל משרקי: אתמול מישהו דיבר איתי בשעה 24:00 בלילה בטלפון והוא עורך-דין והציע לי, שנדפיס תעודות לפקודת מדינת ישראל ונשלם בדואר וניסע; נדפיס תעודות, שכתוב עליהן "מדינת ישראל", נשלם בדואר את ביטוח החובה כמה שאדון פריצקי משלם או כמה שאדון מנור משלם, את אותו המחיר, וניסע.

מוחמד ברכה: רבותי, גם בתוקף מגבלות הזמן וגם בתוקף סדר-היום, איננו יכולים למצות את כל הנושאים.

מוחמד ברכה: ישיבה זו מתקיימת בתוקף החוק של מעקב אחרי המימוש והביצוע של הרפורמה.

מוחמד ברכה: אדוני סגן שר האוצר, אני חושב שיש מקום שגם משרד האוצר וגם אנו כמחוקקים נקשיב טוב לטענות.

מוחמד ברכה: הגברת סמט אמרה ששמענו את כל הדברים האלה בעבר.

מוחמד ברכה: זה נכון, והעובדה שאנו שומעים אותם זה לא אומר שהם נפתרו.

מוחמד ברכה: זה אומר שהן קיימות, וצריך לתת את הדעת על זה.

מוחמד ברכה: לכן, יכול להיות שיש צורך בפגישה יותר ממצה.

מוחמד ברכה: אני גם מכיר את חבלי הלידה של הרפורמה, ואז המתלהבים היו הרבה יותר מאשר עכשיו.

מוחמד ברכה: הספיקות מסתננות היום ונכנסות לכל מיני גורמים שבהתחלה התלהבו מאד מהרפורמה.

מוחמד ברכה: אם אנו הולכים למוצר מוגמר ותהליך המעקב נעשה על מנת להפיק לקחים ולא על מנת לקנטר ולקטר, אני חושב שיש מקום לבחון כל מיני סוגיות.

מוחמד ברכה: אני, כמובן, כיושב-ראש של ישיבה ולא של הוועדה, לא אעשה זאת עכשיו.

מוחמד ברכה: אבל, אמליץ ואבקש שזה יהיה חלק מהסיכום, שהיושב-ראש הקבוע של הוועדה יזמן אותה במסגרת ישיבת המשך לישיבה הזו ולא במסגרת של שמיעת דו"ח כדי לראות איפה אנו יכולים להתקדם.

מוחמד ברכה: הנה, את רמזת רמיזה חשובה מאד בקשר לאופנוענים.

מוחמד ברכה: אני חושב, שזה דבר שהוא בכיוון הנכון.

מוחמד ברכה: לגבי למה שאומרים חברים מהמגזר הערבי, אני חושב שצריך לתת את הדעת על כך.

מוחמד ברכה: צריך לדבר על ההיבט הסוציאלי של כל סיפור הביטוח.

מוחמד ברכה: צריך לתת את הדעת על הקומפלקס שנקרא: תחרות וחובה.

מוחמד ברכה: תחרות מאפשרת לך רק להרויח או נותנת לך את הלגיטימציה רק להרויח.

מוחמד ברכה: אבל, כשזה חובה, אז איפה זה יושב?

מוחמד ברכה: איפה ההיבט הזה?

מוחמד ברכה: אינני חושב שה"פול" זה פתרון, אבל הוא צריך להיות זמין יותר ופתוח יותר.

מוחמד ברכה: בכל אופן, אני מנוע היום מלתת את כל מה שאני חושב על כל הדברים, גם בגלל קוצר הזמן וגם בגלל שאני חושב שזה יהיה חסר אחריות מצידי לשלוף כל מיני שליפות לסיכום ישיבה חשובה ונושא כל כך חשוב.

מוחמד ברכה: לכן, אני חושב שיש מקום, גם במנותק מהדיון, מהמסקנות ומהערכת הרפורמה, שאנו נפנה מהוועדה לחברות הביטוח לתת את הדעת על נושא סגירת מחשבים שיוצר מצב של עונש כמעט קולקטיבי כלפי ציבור שלם.

מוחמד ברכה: אני מודע לבעייתיות ואיפה הבעיה, ואני מודע לצורך שהחברות רוצות לקלוט קליינטים כדאיים, במרכאות או לא במרכאות.

מוחמד ברכה: אבל, נוצר מצב של כמעט עונש קולקטיבי לציבור שלם.

מוחמד ברכה: אני מאד מבקש ומאד פונה, בשם הוועדה, שתתנו את הדעת על כך.

מוחמד ברכה: לפחות בישיבה הקודמת או באחת הישיבות הקודמות דובר על כך שיפתחו את המחשבים.

מוחמד ברכה: עד היום, כמובן, דבר כזה לא נעשה.

מוחמד ברכה: כל עוד הרפורמה הזו לא הגיעה לנקודת הסיום שלה, אני חושב שיש מקום לגרור כמה שיותר מהמצב הקודם אם הוא פותר בעיה, ולא ללכת בכוח דוקא על הגורמים המקשים והמחמירים.

מוחמד ברכה: בכל אופן, אני מציע לחברי, חבר-הכנסת דוד טל, יושב-ראש הוועדה הקבוע, לזמן ישיבה קרובה על מנת להמשיך בנושאים האלה.

מוחמד ברכה: אני נועל את הישיבה.

מוחמד ברכה: תודה רבה לכם.